PREGLEDNA FOTOGRAFSKA RAZSTAVA

**META KRESE**

**Ste prišli, da boste ostali?**

**Odprtje razstave: 18. maj 2023 ob 19.00**

**Trajanje razstave: 18. 5. 2023–20. 8. 2023**

Razstava fotografinje Mete Krese bo doslej najobsežnejša predstavitev njenih fotografskih serij ali ciklov. Fotografinja sodi med vidnejše slovenske fotoreporterske fotografinje, ki se je uveljavila v tem pretežno moškem poklicu.

Kot pravi John Berger, je treba okoli fotografije ustvariti sistem žarčenja, tako da jo je mogoče gledati hkrati osebno, politično, ekonomsko, dramatično, vsakdanje in zgodovinsko. Na tej razstavi ustvarjalka umešča (oziroma jemlje) dokaj osebne fotografske pripovedi iz življenja migrantov. Od kod, kam, kdaj, kako, zakaj so le nekatera osnovna vprašanja, ki si jih zastavlja, ko se srečuje z ljudmi, ki so se preselili iz domačih krajev v drugo okolje. Odgovori so največkrat dosegljivi in tudi jasni. Zatakne pa se pri oblikovanju nove identitete. Kaj se zgodi z njimi, ko izstopijo iz okolja, kjer so poznali trdne oblike povezanosti in potem ostanejo brez referenčnih okvirov in se preselijo v nek nov prostor. Fotografija v svoji moči in energiji zapisa želi doseči, da si gledalci zastavijo podobno vprašanje. Zanimajo jo vsi ljudje različnih spolov, različnih starosti, različnih družbenih razredov, ki so se selili in se selijo po svetu, znotraj Evropske unije, Slovenije in še širše, tako danes ali včeraj. To pa zahteva veliko druženja z ljudmi, o katerih nastajajo fotografske zgodbe, fotografska raziskovanja in analiziranje socialno družbenih ter kulturnih okolij. Meta Krese gotovo sodi med najvidnejše slovenske ustvarjalke na področju fotografije in je s svojim socialno kritičnim in družbeno aktivnim opusom ter tudi z obsežnim fotografskim opusom okrepila in ustvarjalno obogatila sodobno fotografsko ustvarjanje v Sloveniji pa tudi v tujini.

Meta Krese se bo maja (od 9. 5. do 28. 5. 2023) predstavila tudi v Galeriji Alkatraz, v sklopu [Mednarodnega feminističnega in kvirovskega festivala Rdeče zore](https://webmail.mgml.si/owa/redir.aspx?C=O4ch0P_6Qk2QbGI61jTit4RgjWbwd69BFf4uW_1RFtkkFnD48EvbCA..&URL=https%3a%2f%2frdecezore.org%2f%3fp%3d16665%26l%3d2023) z razstavo [Čakamo zaman](https://webmail.mgml.si/owa/redir.aspx?C=TAsWOiDq6TWT04sdK7mImJ4qL2fmjQi5mPZ75iHHhdEkFnD48EvbCA..&URL=https%3a%2f%2fgalerijalkatraz.org%2f%3fp%3d19419). Razstava je predstavitev njenega večletnega fotografskega projekta, ki dokumentira zgodbe vdov iz Srebrenice. Te so se v prvi polovici devetdesetih let prejšnjega stoletja zatekle v bolj ali manj od mest odrezana begunska naselja v tuzlanskem kantonu. Nekatera naselja, zamišljena kot tista prva res kratkoročna rešitev, še vedno stojijo. S projektom Meta Krese opozarja na dolgotrajne stiske najranljivejših v družbi.

Obrazstavni dogodki:

**Torek, 23. maj, 17.00**

Pogovor o fotografijah ljudi

Vodi: Iza Pevec

Sodelujoči: Borut Krajnc, Meta Krese,

Nik Erik Neubauer

**Petek, 26. maj, 17.00**

Vodstvo po razstavi

Sarival Sosič

**Četrtek, 1. junij, 17.00**

Vodstvo po razstavi in pogovor s fotografinjo

Meta Krese, Sarival Sosič

**Sobota, 17. junij, 20.00**

Vodstvo po razstavi

Meta Krese